চিকিৎসার জন্য দু’বার সমন এড়িয়েছেন কলকাতা পুরসভার মেয়র শোভন চট্টোপাধ্যায়ের স্ত্রী রত্না। তৃতীয়বার এড়ালে আইনি পদক্ষেপ করার সম্ভাবনা। এই পরিস্থিতিতে রত্না কতটা অসুস্থ তা বুঝতে তাঁর চিকিৎসা সংক্রান্ত নথি তলব করল এনফোর্সমেন্ট ডিরেক্টরেট (ইডি)।
ইডি সূত্রের খবর, নারদ মামলায় তদন্তকারীদের মুখোমুখি হয়ে মেয়র জানিয়েছিলেন, তিনি টাকাপয়সা, আয়-ব্যয়ের খোঁজ রাখেন না। ওই দিকটা দেখেন তাঁর স্ত্রী রত্না। সেই কারণেই ইতিমধ্যে শোভনের স্ত্রীকে দু’বার সমন পাঠিয়েছে ইডি। চিকিৎসার কারণ দেখিয়ে দু’বারই তিনি হাজিরা এড়িয়ে গিয়েছেন। আগামী ২৬ অক্টোবর হাজিরার জন্য তাঁকে তৃতীয়বার সমন পাঠিয়েছে ইডি। সেই সঙ্গে রত্নার চিকিৎসা সংক্রান্ত নথিও তলব করা হয়েছে। 
তদন্তকারীদের দাবি, কেউ তিনবার তলব এড়িয়ে গেলে তাঁর বিরুদ্ধে আইনানুগ পদক্ষেপ করা হয়ে থাকে। প্রশ্ন হল, তাহলে কি তৃতীয় তলব এড়ালেই আইনি পদক্ষেপ করা হবে? তদন্তকারীদের একাংশের দাবি, রত্না চিকিৎসার জন্য তলব এড়িয়েছেন। গুরুতর অসুস্থ হলে তা ভেবে দেখা হয়। তদন্তকারী সংস্থার এক আধিকারিক বলেন, ‘‘সেই জন্যই চিকিৎসা সংক্রান্ত নথি তলব করা হয়েছে।’’ প্রসঙ্গত, নারদ মামলায় শোভনও দু’বার তলব এড়িয়েছিলেন।